5. ΑΝΑΓΚ. ΝΟΜΟΣ υπ’ αριθ. 3062 της 11 Αυγ. 1941/6 Ιουν. 1945 Περί αναγνωρίσεως ως ισοτίμων προς τα Ελληνικά Δημόσια Σχολεία των εν Αιγύπτω Γυμνασίου «Ο Πυθαγόρας» και Δημοτικής Σχολής «Οι Άγιοι Ανάργυροι». Αναδημοσεύεται συμφώνως τω άρθρ. 8 της υπ’ αριθ. 21/1945 Συντακτικής Πράξεως ως δημοσιευθείς εις το υπ’ αριθ. 164 της 27.6.1941 Φ.Ε.Κ. Τεύχος Μόνον εν Μέση Ανατολή. Άρθρ.1.-Το σήμερον υπό την υπεύθυνον εποπτείαν και φροντίδα του Πατριαρχείου Αλεξανδρείας λειτουργούντα δύο Σχολεία, ήτοι το εν Αλεξανδρεία πλήρες Γυμνάσιον «Ο Πυθαγόρας» και η εν Σούμπρα Καΐρου Δημοτική Σχολή «Οι Άγιοι Ανάργυροι» αναγνωρίζονται ως ισότιμα προς τα Δημόσια Ελληνικά Σχολεία, δικαιούμενα να παρέχωσι τίτλους σπουδών εις τους εις αυτά φοιτώντας μαθητάς ισοδυνάμους προς τους ους παρέχουσι τα Δημόσια Σχολεία. Άρθρ.2.-Τα εν τω προηγουμένω άρθρω Σχολεία υποχρεούνται να τηρώσιν αυστηρώς τας δια τα Δημόσια Σχολεία ισχυούσας διατάξεις τας αναφερομένας εις τα αναλυτικά και ωρολόγια προγράμματα ως εν γένει εις την λειτουργίαν αυτών. Αι οικείαι εκπαιδευτικαί αρχαί ασκούσιν την εποπτείαν και τον έλεγχον εν τοις άνω Σχολείοις καθ’ ο ισχύουσι και δια τα Δημόσια. Η δημοσίευσις και εκτέλεσις του παρόντος ανατίθεται εις τον Πρόεδρον της Κυβερνήσεως ασκούντα καθήκοντα Υπουργού της Εθνικής Παιδείας. 